OBH 6684/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert  - távollétében - lakásába 1996. november 10-én a délelőtti órákban ismeretlen módon behatoltak. Szekrényét felfeszítették és onnan 2.000.000.- Ft készpénzt elloptak. A bűncselekmény nyomozásával elégedetlen, az 1673/1996. Bü. számú ügyben folytatott eljárást szakszerűtlennek tartja. A bűncselekmény elkövetésével annak idején még vele egy folyosón lakó törzszászlóst gyanúsítja. A nyomozást megszüntették, kára nem térült meg.

A panasz szerint az Alkotmány 13. §. (1) bekezdésében deklarált tulajdonhoz való jog sérült. 

A megállapított tényállás és a megtett intézkedések

Panaszos feljelentésére a Soproni Rendőrkapitányság 1673/1996. Bü. szám alatt a nyomozást azonnal elrendelte, mert a lefolytatott helyszíni szemle és más azonnalos nyomozati cselekmények a bűncselekmény elkövetése alapos gyanúját megalapozták. 

A lefolytatott nyomozás során a helyszíni szemle, a tenyér- és ujjlenyomat töredékek vizsgálatára szakértőt rendeltek ki, tanúkat hallgattak meg. Ellenőrizték az elkövetéssel gyanúsítható személyeket. Az ismeretlen elkövetőt felderíteni nem sikerült, ezért a nyomozást a Be. 139. §. (1) bekezdés b./ pont II. fordulata alapján - mivel a nyomozás adatai alapján nem állapítható meg az elkövető kiléte - megszüntették. 

A határozat ellen beterjesztett panaszt vizsgálta a Soproni Városi Ügyészség. A panaszt B.31/1997/3. szám alatt hozott határozatával 1997. március 14-én mint alaptalant elutasította. Indokolásában részletesen kifejtette, hogy a nyomozóhatóság mindent megtett a felderítés érdekében, eredmény a további nyomozástól sem várható, ezért a nyomozás megszüntetése törvényes és indokolt. 

Mivel a panaszban gyanú merült fel arra, hogy a bűncselekményt rendőr követte el, vizsgálat lefolytatását kértük a Belügyminisztériumtól.

A Belügyminisztériumtól kapott tájékoztatás szerint az 1673/1996. Bü. számú ügyben a Soproni Rendőrkapitányság minden elvárható intézkedést megtett az ismeretlen elkövető felderítése érdekében. Az ügyben felmerült személyek kihallgatása, elszámoltatása megtörtént. Olyan érdemleges adat nem merült fel, amely alapján bárkit alaposan lehetett volna gyanúsítani a bűncselekmény elkövetésével.

Olyan adatot, tényt a vizsgálat nem állapított meg, amely az elkövetett bűncselekményben bármilyen módon történő részvételét állapította volna meg Berki Lajos r. törzszászlósnak.

A vizsgálat megállapításai

A Soproni Rendőrkapitányság eljárása során a nyomozati feladatokat, a szükséges intézkedéseket foganatosította az ismeretlen elkövető kilétének felderítése érdekében. Törvénysértést, mulasztást nem követett el.

Megállapítható, hogy a Magyar Köztársaság Alkotmányának 13. §. (1) bekezdésében deklarált tulajdonhoz való jog sérült. A rendőrség eljárása azonban a tulajdonjog sérülésével nem hozható okozati összefüggésbe.

Mivel a vizsgálat során törvénysértést, mulasztást az eljáró hatóság részéről nem tapasztaltam, a panaszban további intézkedést nem kezdeményezek.

Budapest, 1997.

Dr. Polt Péter